stanford-oval/wikipedia huggingface dataset:
ג'יי. בי. פריצקר
קריירה פוליטית > מושך אילינוי > קדנציה שנייה

ביולי 2021 הודיע פריצקר על כוונתו להתמודד שוב לתפקיד מושל אילינוי בבחירות שיערכו בנובמבר 2022. הוא התמודד בבחירות, שנערכו ב-8 בנובמבר 2022, מול דארן ביילי, חבר הסנאט של אילינוי, מועמד רפובליקני מהימין הקיצוני, שמתנגד להפלות ותמך ב-2019 ביוזמה להפוך את שיקגו למדינה נפרדת. פריצקר הביס את ביילי בבחירות עם כ-54% מקולות הבוחרים מול כ-43% לביילי.
בפברואר 2024 ביקר פריצקר את החלטת מועצת העיר שיקגו לקרוא להפסקת אש במלחמת חרבות ברזל (ההחלטה הסמלית עברה ברוב של 23 תומכים מול 22 מתנגדים, לאחר שראש עיריית שיקגו ברנדון ג'ונסון הצביע בעדה כקול שובר-שוויון). פריצקר אמר שהוא מאוכזב מכך שההחלטה לא התייחסה לאלימות של החמאס במתקפה על ישראל ב-7 באוקטובר 2023.
לאחר הודעתו של נשיא ארצות הברית ג'ו ביידן שלא יתמודד בבחירות לנשיאות בשנת 2024, עלה שמו של פריצקר כאחד המועמדים הבולטים להתמודדות על תפקיד סגן הנשיא. עם זאת, המועמדת לנשיאות מטעם המפלגה הדמוקרטית, קמלה האריס, בחרה במושל מינסוטה טים וולז.
הערות שוליים

↑  J.B. Pritzker, Forbes
↑  Theodoric Meyer, "The Worst Job in American Politics", Politico Magazine, October 5 2018
↑  Milton Academy, "Congratulations to Governor-Elect Pritzker ’82", November 9 2018
↑  Chicago Tribune Staff, "Gov. J.B. Pritzker signed a $40 billion state budget into law. Here's a look at what your tax dollars are buying.", The Chicago Tribune, June 6 2019
↑  United States Climate Alliance, Illinois Governor J. B. Pritzker Joins U.S. Climate Alliance, January 23 2019
↑  Associated Press, Gov. Pritzker Signs Law Expanding Access to Abortion, WttW, June 12 2019
↑  Tina Sfondeles, "Pritzker signs abortion measure he says makes Illinois most ‘progressive’ on issue", Chicago Sun-Times, June 12 2019
↑  Craig Wall, "Governor JB Pritzker signs gun dealer licensing bill into law", ABC7 Chicago, January 19 2019
↑  AP, "Pritzker signs executive order supporting immigrants and refugees
", ABC7 Chicago, January 7 2019
↑  Vincent Caruso, "Pritzker Signs Statewide $15 Minimum Wage Into Law", Illinois Policy, February 19 2019
↑  AP and Amanda Vinicky, "Pritzker Signs Bill Legalizing Recreational Marijuana", WttW, June 25 2019
↑  Aris Folley, "Illinois passes law requiring LGBT history curriculum be taught in schools", The Hill, August 10 2019
↑  Jonathan Weis man, The Democrats’ SOS Candidate Keeps His Options Open, The New York Times, March 3 2023
↑  Amanda Vinicky, Chicago Brings in National Guard After Saturday Night Violence, WTTW, May 31, 2020
↑  Associate Press, "Governor JB Pritzker announces re-election bid for 2022", WGN9, July 19 2021
↑  Jessica D'Onofrio, Illinois election results: JB Pritzker wins 2nd governor term, defeating Darren Bailey, ‏3 באוקטובר 2022
↑  JB Pritzker (D) won the race for Illinois Governor., Politico
↑  Olivia Stevens, "Gov. J.B. Pritzker criticizes City Hall’s Gaza cease-fire resolution", Chicago Tribune, February 1, 2024
↑  Illinois Gov. JB Pritzker met with vetting team as Harris' VP search heats up, NBC Chicago, August 1, 2024
| --- | --- |
בקרת זהויות :  GND: 1189867931  SNAC: w68m81s8  VIAF: 6328156253574808110004   WorldCat (עם VIAF): 6328156253574808110004 
פריצקר מדבר עם נשיא ארצות הברית ג'ו ביידן ב-7 ביולי 2021.
3 (אלבום)

החצר האחורית 3 הוא אלבום האולפן השלישי של ההרכב הישראלי החצר האחורית. הוא יצא לאור ב-15 באוגוסט 2024 תחת הוצאת חברת התקליטים הפי"ל.
רקע

יענקל'ה רוטבליט הוא פזמונאי ומשורר, חבר בהרכב המוזיקלי "החצר האחורית", לצד המוזיקאים תומר יוסף, איתמר ציגלר וגדי רונן.
האלבום השלישי של ההרכב יצא לאחר הפסקה של שבע שנים והשירים שלו קיבלו משמעות מחודשת בעקבות המצב הפוליטי והביטחוני בארץ, במיוחד לאחר אירועי אוקטובר 2023. חברי הלהקה תיארו איך הופעותיהם הפכו לסשנים של תרפיה עבור הקהל, שיכול היה להביע את תחושותיו בעקבות השירים.
קידום

ב-26 באוגוסט 2020, יצא הסינגל הראשון מתוך הפרויקט, "הפסיקו את המוזיקה", שנכתב בעקבות אירועי מחאת בלפור בירושלים. השיר מתאר את האירועים שקרו בחודשים שקדמו לצאתו, עם מסרים ציניים ואירוניים, כמו "הפסיקו את המוזיקה" ו-"המלך העירום רוכב על הנגיף".
ב-3 בינואר 2021 יצא לאור הסינגל השני מתוך הפרויקט, "הצוללת התשיעית", שיר מחאה על פרשת הצוללות, אותה רוטבליט רואה כשחיתות הגדולה ביותר בתולדות מערכת הביטחון הישראלית. ב-19 באוגוסט יצא לאור הסינגל השלישי מתוך האלבום, "הכל כלול". בשיר יש התייחסות לאלימות פוליטית ולמצב חברתי קשה, עם שורות כמו "עד הרצח הפוליטי הבא" ו"הקריסה לא תהיה מפוארת, האימה הזיעה והדם".
ב-28 ביולי 2024 יצא לאור הסינגל "תולה את הנעליים" שנכתב במקור כשיר אישי על ייאוש ופרישה מכדורגל, אך בעקבות האסון במג'דל שמס, בו נרצחו 12 ילדים, השיר קיבל משמעות קולקטיבית יותר.
רשימת רצועות

| מס' | שם | כותב(ים) | משך |
| --- | --- | --- | --- |
| 1. | הפסיקו את המוזיקה  | גדי רונן, איתמר ציגלר, תומר יוסף ויענקל'ה רוטבליט | 3:52 |
| 2. | הבובות חדלו לרקוד  | רונן ורוטבליט | 3:36 |
| 3. | ואולי הסוף כבר היה  | יוסף ורוטבליט | 4:00 |
| 4. | תולה את הנעליים  | ציגלר ורוטבליט | 3:40 |
| 5. | האם נדע להיוולד שוב מחדש  | רונן, ציגלר, יוסף ורוטבליט | 3:46 |
| 6. | זן נכחד  | רונן, ציגלר, יוסף ורוטבליט | 3:39 |
| 7. | בדרך לשלום עולמי  | רונן ורוטבליט | 3:59 |
| 8. | הכל פה משובש  | יוסף ורוטבליט | 3:39 |
| 9. | נשף עובדי השטן  | רונן ורוטבליט | 3:06 |
| 10. | שיר אהבה של חתול רחוב  | ציגלר ורוטבליט | 4:51 |
| 11. | הצוללת התשיעית  | ציגלר ורוטבליט | 3:47 |
| 12. | הכל כלול  | רונן, ציגלר, יוסף ורוטבליט | 3:35 |
| 13. | שיר ערש  | יוסף ורוטבליט | 4:05 |
הערות שוליים

1 2  ליאור אוחנה, "את חיה במדינה מתפרקת, עם מספר קורבנות בלתי נתפס. אין פיס אנד לב", באתר ynet, 16 באוגוסט 2024
↑  נעמי גונן הגיב, החצר האחורית - הפסיקו את המוסיקה, באתר yosmusic.com, ‏2020-08-27
↑  שגיא בן נון‏, יענקל'ה רוטבליט: "בקרוב המונים יעזבו את ישראל. מה יש לעשות פה?", באתר וואלה, 3 בינואר 2021
↑  אריאל פייגלין, יענקלה רוטבליט כותב קינה חדשה, באתר ערוץ 7, 20 באוגוסט 2021
אסתר סופר

אסתר סופר (1931 תרצ"ב – 2001 תשס"ב) הייתה שדרנית רדיו ואשת טלוויזיה ישראלית.
| --- | --- |
אין תמונה חופשית
 לידה:  1931
 פטירה:  2001 (בגיל 70 בערך)
 מדינה:  ישראל
 עיסוק:  שדרנית רדיו ואשת טלוויזיה
ביוגרפיה

סופר, ילידת ירושלים, בת למשפחה חרדית, למדה בבית הספר אוולינה דה רוטשילד. החלה לעבוד ב״קול ישראל״ כשהייתה בת 17. תחילה כקריינית חדשות, ואחר כך כעורכת וכמגישה הראשונה של "התוכנית לאם ולילד", ששמה שונה בהמשך ל"לבת לבן ולכל המתעניין" (1966 - 1984). סיפרה סיפורים לילדים בתוכנית הרדיו "מקהלה עליזה" (1980 - 1996). הפיקה את סדרת הטלוויזיה לילדים "סמי וסוסו" והקימה וניהלה בהמשך את מחלקת התוכניות לילדים ולנוער של הערוץ הראשון.
בתחילת שנות התשעים הייתה מנהלת התוכניות של הערוץ הראשון.
היא הפיקה את ״קליידוסקופ״, תוכנית תרבות לדוברי השפה הרוסית. בתוכנית זאת עבדה עד שנפטרה.
סופר תרמה את קולה גם למספר רב של תקליטים, שנכנסו לקלאסיקה הישראלית של תקליטי ילדים. בנוסף ערכה את סדרת ספרי הילדים "כתר לי" של הוצאת כתר.
תקליטים שבהם השתתפה

"שירים ונפלאות" - עם יפה ירקוני, 1976.
"סיפורי לילה טוב" - אצבעוני וסיפורי ד"ר צום.
"ספינת המנגינות האבודות"
"ידידי מכיתה א'" - יחד עם להקת האחים והאחיות.
"8 סיפורי ילדים נבחרים" - הועתק לתקליטור ב-1996.
"מר שמח וידידיו" - יחד עם חיים יבין, יצא לראשונה ב-1976 והועתק לתקליטור ב-2006.
"חג לי" - סופר הקריאה סיפורים בשלושה תקליטים על פי תוכנית הטלוויזיה לילדים, פרי עטה של לאה נאור. התקליט יצא לראשונה באמצע שנות ה-70 ועובד כתקליטור ב-2009.
"סודה של רינה" ו"קופסת הצבעים"- שני סיפורים לילדים מאת אוריאל אופק מלווים בקטעי שירה של יפה ירקוני, 1958.
"קרנבל החיות וסימפוניית הצעצועים"- סופר הקריאה את קטעי הקישור ל"קרנבל החיות", שאותם כתב אהוד מנור. קטעים אלו יתפרסמו בהמשך כסיפור בשם "מעשה בעכבר שלא רצה להיות עכבר". את קטעי הנגינה ביצעה התזמורת הסימפונית ירושלים בניצוחו של מנדי רודן. יצא לראשונה ב-1975 ועובד כתקליטור ב-1993, ושוב ב-2012.
הערות שוליים

↑  פס קול ישראל - 80 שנה לשידור העברי - אסתר סופר | כאן 11 לשעבר רשות השידור, נבדק ב-2024-03-25
| --- | --- |
בקרת זהויות :  NLI: 987007302555305171  GND: 136799590  ISNI: 0000 0000 6695 6620  LCCN: nr91008957  SUDOC: 235182869  VIAF: 7244117   WorldCat (עם VIAF): 7244117 
ערך זה הוא קצרמרבנושא ישראלים. אתם מוזמנים לתרום לוויקיפדיה ו.
הרי שקרלי

| --- | --- |

הר אובמה
 מידע כללי
 גובה:  329 מ' 
 מדינה:  אנטיגואה וברבודה 
 מיקום:  אנטיגואה וברבודהאנטיגואה וברבודה
 אורך הרכס:  15 ק"מ
 קואורדינטות:  17°02′52″N 61°51′17″W﻿ / ﻿17.047671°N 61.854752°W﻿ / 17.047671; -61.854752
  (למפת אנטיגואה וברבודה מוגדלת) סנט ג'ונס קודרינגטון ברבודה אנטיגואה רדונדה הים הקריביהרי שקרלי(למפת אנטיגואה וברבודה רגילה) סנט ג'ונס קודרינגטון ברבודה אנטיגואה רדונדה הים הקריביהרי שקרלי
 
רכס הרי שקרלי (באנגלית: Shekerley Mountains) הוא רכס הרים שנמצא בדרום-מערב האי אנטיגואה.
רכס הרי שקרלי משתרע ממזרח למערב חופי האי לאורך של 15 ק"מ. ברכס נמצאות כל הנקודות הגבוהות ביותר באי אנטיגואה ובמדינה אנטיגואה וברבודה בכלל. ההרים הגבוהים ביותר הם: הר אובמה (נקרא בעבר פסגת בוגי), Signal Hill, Sage Hill ו־Monks Hill.
פינחס

ערך זה עוסק בדמות מקראית; קנאי מפורסם ומנהיג דתי. אם התכוונתם למשמעות אחרת, ראו .
פִּינְחָס הוא דמות מקראית, היה בנו של אלעזר ונכדו של אהרן הכהן. בחטא בעל פעור פעל כקנאי והרג את זמרי בן סלוא וכזבי בת צור, וקבל על כך שכר מה'. פינחס מוזכר פעם אחת גם בספר יהושע כמי שעשה שלום בין השבטים ומנע מלחמה בין שבטי ארץ ישראל המערבית לשבטי עבר הירדן, וכן בספר שופטים, כמצביא שהנהיג את בני ישראל לתקוף את שבט בנימין בפרשת פילגש בגבעה ובספר תהילים המתאר את מעשה פנחס כצדקה
מקור השם

יש המשערים שהשם פינחס מקורו בכינוי המצרי פא-נחסי שמשמעו "השחור". פא-נחסי היה שמו של הכהן הגדול המצרי בתקופת פרעה אחנתון שהגיע מנוביה (סודאן) וצבע עורו היה שחור. אפשרות נוספת - שמו במצרית פא-נ-חאסי pa-n-ḥas.j שפירושו: זה שהוא מועדף, מהולל, בעל התשבחות, בהתאם להתייחסות אליו בתנ"ך[דרוש מקור].
בתנ"ך

פינחס היה בנם של אלעזר הכהן ושל אישה מבנות פוטיאל.
פינחס התפרסם בעקבות מעשה הקנאות שלו לה', כשהרג את זמרי בן סלוא, מנשיאי משפחות שבט שמעון, ואת כזבי בת צור, בת נשיא מדין. בכך עצר את המגפה שהשתוללה בעם כעונש על חטא בעל פעור בשיטים. עד אז, לא קודש פנחס ככהן, כיוון שנולד לפני משיחת אהרן ובניו לכהונה. בעקבות המעשה, הוכרז פנחס ככהן וכן קיבל הבטחה שהכהונה תימשך לו ולזרעו: ”הִנְנִי נֹתֵן לוֹ אֶת בְּרִיתִי שָׁלוֹם. וְהָיְתָה לּוֹ וּלְזַרְעוֹ אַחֲרָיו בְּרִית כְּהֻנַּת עוֹלָם”. לאחר מכן, פיקד פינחס על 12,000 הלוחמים שנלחמו במדין כנקמה על החטא בשיטים.
אביו היה ראש משמרת הקודש במשכן עד מות אהרן (אביו של אלעזר), ולאחריו – החליפו בתפקיד הכהן הגדול. בעקבות שינוי התפקידים הזה, התמנה פנחס לראש משמרת הקודש. מינוי זה אמנם אינו מופיע בתורה, אך בדברי הימים מתואר פינחס כראש השומרים הלויים באוהל מועד. תפקיד זה מסביר מדוע דווקא פינחס היה זה שהרג את זוג החוטאים, שבאותה עת באו אל פתח המשכן.
לאחר מות אביו אלעזר, ייתכן שירש את תפקיד הכוהן הגדול, ואכן בספר שופטים הוא מוצג ככוהן העומד לפני ארון ברית האלוהים.
בנו של פינחס היה אבישוע, ושושלתו מילאה תפקידי כהונה רמים בימי בית המקדש הראשון ובעת שיבת ציון.
פרשה בתורה נקראת על שמו - פרשת פינחס שבספר במדבר.
בספרי הנביאים, נזכר פינחס בשני אירועים שונים:
בני ראובן, גד, וחצי שבט המנשה, תושבי עבר הירדן המזרחי, בנו מזבח ליד הירדן, ונחשדו עקב כך במעל בה'. פינחס היה העומד בראש המשלחת שבאה להוכיח אותם על המעל ולברר את הדברים. כאשר שמע מתושבי עבר הירדן על כוונותיהם הטהורות, הורה לעם שאיתו שלא להילחם נגדם, ובכך מנע מלחמה פנימית בעם ישראל.
לאחר מעשה פילגש בגבעה, נלחמו בני ישראל נגד שבט בנימין. בתקופה זו, שימש פנחס ככהן בבית אל, המקום בו שהה ארון הברית באותם ימים. בני ישראל פנו אליו כדי שישאל את ה' האם לצאת למלחמה נגד בנימין, או לחדול ממנה.
פינחס במדרש > דמותו בסיפורים נוספים

לפי המדרש הוא היה אחד משני המרגלים שנשלחו על ידי יהושע בן נון לרגל ביריחו לפני כיבוש העיר. נחלתו הייתה בהר אפרים בגבעת פינחס שנקראה על שמו, ושם הוא קבר את אביו.
חז"ל זיהו את פינחס עם מספר נביאים אנונימיים הנזכרים בספר שופטים. כך למשל, "מלאך ה'" המוכיח את ישראל בבוכים בתחילת תקופת השופטים מזוהה כפינחס, וגם "איש נביא" ששלח ה' לישראל להוכיחם כאשר זעקו מפני מדין מזוהה עמו. לדעת הרלב"ג הוא גם היה ה"מלאך" שהתגלה אחר כך לגדעון וציווהו לצאת למלחמה במדין.
לפי חז"ל הוא שימש כהן גדול בזמנו של השופט יפתח הגלעדי ובשל חילוקי דעות ביניהם לא הותר הנדר שנדר יפתח להקריב את בתו, דבר שגרר ביקורת חריפה הן על פינחס והן על יפתח היות שכל אחד מן הצדדים ראה בעצמו נעלה יותר מהשני, כך שראוי שהשני יגיע אליו ולא להפך.
פינחס במדרש > פינחס הוא אליהו

על-פי המדרש והזוהר "פינחס הוא אליהו". על זיהוי זה נוסדו מספר פיוטים, כגון הפיוט "לכבוד חמדת לבבי" אותו נהגו חלק מעדות ישראל לשיר במעמד קיום מצות ברית מילה, והפיוט "אליהו הנביא" למוצאי שבת.
הרד"ק בפירושו מייסד עניין זה על הכתוב בספר שופטים ”וּפִינְחָס בֶּן אֶלְעָזָר בֶּן אַהֲרֹן עֹמֵד לְפָנָיו בַּיָּמִים הָהֵם”:
ואמר ופינחס בן אלעזר בן אהרן הכהן מפני שלא יאמינו בני אדם כי אותו פינחס היה לפי שיש לו משנותיו עד הזמן ההוא יותר מג' מאות שנה לפיכך יחסו עד אהרן וחיה זמן רב כי האל יתברך הבטיחו בזה על אשר קנא בשטים, ואמר: 'הנני נותן לו את בריתי שלום' ואמר בריתי הייתה אתו החיים והשלום ועל פינחס אמר. ומקצת רז"ל אמרו כי פינחס זה אליהו ומקצתם אמרו כי אליהו מבני בנימין היה ויש להם סמך בזה בד"ה.
בתוך פירושו, מציג הרד"ק מחלוקת בחז"ל: חלק אומרים ש"פינחס זה אליהו", וחלק המסתמכים על פרשנות מסוימת לפסוק בספר דברי הימים, הטוענת שאליהו היה משבט בנימין, ולכן לא יכול להיות ש"פינחס זה אליהו", שכן פינחס היה מהכוהנים משבט לוי. שיטה זו, ששוללת את הזיהוי של פינחס עם אליהו, נרמזה בברייתא שמובאת בתלמוד, והובאה גם בתשובת גאון בשם סדר אליהו רבה.
אמנם יש הסוברים שהמאמר "פינחס הוא אליהו" אינו כפשוטו, אלא זהו ביטוי לאופי המשותף לשתי דמויות אלו, שהיא מחד הקנאות לה', כפי שנאמר על פינחס: "בקנאו את קנאתי" ואליהו אמר: "קנא קנאתי לה'" - ומאידך מגמת השלום, כפי שנאמר על פינחס: "הנני נותן לו את בריתי שלום" וכן ש"לא נתכהן פינחס עד שעשה שלום בין השבטים", ובאליהו נאמר: "הנה אנכי שולח לכם את אליה הנביא...והשיב לב אבות על בנים ולב בנים על אבותם", ועל פי זה נאמר במשנה כי "אין אליהו בא אלא לעשות שלום בעולם".
כך, ישנם המסבירים שאליהו הוא משורש נשמתו של פינחס או גלגול נשמתו של פינחס.
פנחס במחקר

יעקב מילגרום מסביר שמעשהו של פנחס נעשה משום שהיה בתפקיד הממונה על העבודה במשכן (ראו ספר דברי הימים א', פרק ט', פסוק כ') ועמד בכניסה למשכן בעת מעשהו של זמרי בן סלוא.
המחקר משווה בין מעשהו של פנחס ובין מעשיהם של שבט לוי לאחר חטא העגל (שמות לב כו-כט). בשני המעשים אדם או קבוצת אנשים הורגים אנשים שעושים מעשים שנתפסים על ידיהם כמעשים שמנוגדים לחוק האלוהי. השוואה זו היא גם ביחס לשכרם - שבט לוי מקבלים להיות עובדי האל במשכן ואילו פנחס מקבל את הבטחתו של האל לכהונה לדורותיו.
השפעתו של סיפור פינחס בתרבות האנושית

מעשהו של פינחס, כשאר סיפורי המקרא, השפיע רבות על התרבויות היהודית והנוצרית היונקות מן התנ"ך, כמו גם נושא לדיונים סוערים בנושאים כמו קנאות ופעילות אלימה, איסור על יחסים בין גזעים, ושאלת ההנהגה האידיאלית. אצל חז"ל הוא בא לידי ביטוי בדין "הבועל ארמית קנאים פוגעים בו".
במסורת היהודית נתפס פינחס כקנאי אשר כיפר על בני ישראל והצילם בקנאתו מסכנה רוחנית של התבוללות ועבודה זרה וקיומית (שכן במעשהו עצר את המגפה שפשטה בישראל עקב חטא בעל פעור), אך בו בזמן גם כתופעה חריגה ושולית, שלא נכנסת אל גבולות ההלכה וההנהגה הנורמטיביים. דיונים בשאלת גבולות הלגיטימיות של פעולות מסוג זה ומרכזיותן, ממשיכים עד היום. ביטוי לכך ניתן לראות בדיונים הלכתיים רבים בנושא שעלו במשך הדורות אצל חכמי ישראל, וכן בעלוני פרשת השבוע כאשר מגיעים לפרשת פינחס, כאשר המאמרים הנכתבים בנושא משקפים את ההבדל בהשקפות הפוליטיות והדתיות-מוסריות שבין העלונים השונים.
מדי פעם משתמשים פעילי ימין רדיקלי בישראל בדמותו של פינחס כדי להצדיק פעילויות קנאות אלימה; כך לדוגמה לפני מצעד הגאווה שאמור היה להתקיים בירושלים ב-2006, התבטא פרופסור הלל ויס כי "כל אמצעי כשר לטאטוא מצעד התועבה מירושלים, כולל מעשה פינחס". לאחר מכן טען ויס כי אמירותיו נועדו לצורכי הרתעה, כדי למנוע את המצעד. בשנת 2015 הופצו ברחבי ירושלים פשקווילים בהם הושווה הרצח במצעד הגאווה בירושלים למעשה פינחס.
בקבלה קיבל סיפור פינחס ממד רוחני-מיסטי, כאשר חלק מן ההוגים לקחו אותו כמשל למלחמת היצר ולדרך לעבוד בה.[דרוש מקור]
דמותו של פינחס משמשת ארגונים גזעניים[דרוש מקור] כגון הקו-קלוקס-קלן ובמיוחד ארגון ספציפי בשם "כוהני פינחס" אשר מפעיל אלימות ורצח נגד אנשים המקיימים יחסי מין בין גזעיים וכן נגד הומוסקסואלים ומרפאות המבצעות הפלות מלאכותיות, ואשר רואים בסיפור פינחס הוכחה כי מי שמבצע פעולות קנאות אלימות על דעת עצמו יזכה בסופו של דבר לברכת אלוהים ולאישור החברה למעשיו.
קברו של פינחס

בספר יהושע מובאים פרטים על נחלתו של פינחס, שבה קבר את אביו: ”וְאֶלְעָזָר בֶּן-אַהֲרֹן, מֵת; וַיִּקְבְּרוּ אֹתוֹ, בְּגִבְעַת פִּינְחָס בְּנוֹ, אֲשֶׁר נִתַּן-לוֹ, בְּהַר אֶפְרָיִם”.
לפי מסורות יהודיות, שומרוניות וערביות, נמצאת גבעת פינחס בכפר עוורתא שמדרום-מזרח לשכם. עדות כתובה על הימצאות קברו שם נמצאת בספר "כפתור ופרח" של רבי אשתורי הפרחי, חכם יהודי מתקופת הראשונים, חוקר ארץ ישראל והלכותיה. הוא כותב בספר כי הגיע ל"עוורתא, אשר שם אלעזר ואיתמר ופינחס ושבעים הזקנים".
הנוסע היהודי אברהם משה לונץ בספרו "מורה דרך בארץ ישראל וסוריה" כותב בשנת 1891 "הכפר עוורתא היא גבעת פינחס ובו יראו ניום קברי אלעזר הכהן ופינחס בנו." כאן יש הערה כי "על ההר ממולו קבר איתמר".
ראו גם

עושה מעשה זמרי ומבקש שכר כפינחס
פרשת פינחס
כוהני פינחס
מפי אל

"מִפִּי אֵל" הוא פיוט שנאמר בקהילות רבות כחלק מההקפות בשמחת תורה, בדרך כלל בניגון עליז. הפיוט חובר על ידי מחבר לא ידוע, ונפוץ בקהילות יהודיות רבות ברחבי העולם.
השיר נכתב במקורו עבור חג השבועות, והתקבל ברבות הימים כשיר עממי מובהק לשמחת תורה.
תוכן הפיוט

הפיוט מהלל את האל (נותן התורה), את משה (מוסר התורה), את התורה עצמה ואת עם ישראל (שלומד אותה).
הפיוט בנוי במקצב ובחרוזים המאפשרים בקלות לכל הקהל להשתתף ולקחת חלק בשירה לסירוגין בין החזן הפייטן לבין הציבור.
לפיוט שתי גרסאות: גרסה קצרה בת 6 בתים (בה כל שבח מתחיל באות אחרת), וארוכה בת 22 בתים (בה כל ארבעת השבחים מתחילים באותה אות). בשל התפוצה הרבה של הפיוט וסדרו האלפא-ביתי, נוצרו לו גרסאות רבות בקהילות שונות הנבדלות בשבחים בכל אות.
מבנה הפיוט

האותיות הראשונות בכל תיבה בפיוט יוצרות אקרוסטיכון אלפביתי.
הפיוט מושתת על המבנה המופלג (=הסופרלטיבי) "אין - כ". מבנה זה מופיע בתפילת חנה:
אֵין קָדוֹשׁ כַּה' כִּי אֵין בִּלְתֶּךָ וְאֵין צוּר כֵּאלֹהֵינוּ.
הפזמון החוזר (רפרן) בפיוט, שבדרך כלל מושר על ידי הקהל, הוא המילים המציינות כי האל יברך בפיו את ישראל:
מִפִּי אֵל מִפִּי אֵל. יִתְבָּרַךְ יִשְׂרָאֵל:
פזמון זה, מבוסס על הפסוק:
ה' זְכָרָנוּ יְבָרֵךְ, יְבָרֵךְ אֶת בֵּית יִשְׂרָאֵל
הערות שוליים

↑  ספר תהלים, פרק צ"ג, פסוק ד': ...אַדִּיר בַּמָּרוֹם ה'
↑  ספר ישעיה, פרק ל"ה, פסוק ב': ...הֵמָּה יִרְאוּ כְבוֹד ה' הֲדַר אֱלֹהֵינוּ
↑  ספר ישעיהו, פרק נ"ד, פסוק י"ג: ...וְכָל בָּנַיִךְ לִמּוּדֵי ה'
↑  ספר תהלים, פרק כ"ד, פסוקים ח'–י'; ... מִי זֶה מֶלֶךְ הַכָּבוֹד ה' עִזּוּז וְגִבּוֹר ה' גִּבּוֹר מִלְחָמָה... מִי הוּא זֶה מֶלֶךְ הַכָּבוֹד ה' צְבָאוֹת הוּא מֶלֶךְ הַכָּבוֹד סֶלָה.
↑  ספר דברים, פרק ל"ד, פסוק י': ... וְלֹא קָם נָבִיא עוֹד בְּיִשְׂרָאֵל כְּמשֶׁה אֲשֶׁר יְדָעוֹ ה' פָּנִים אֶל פָּנִים.
↑  ספר ירמיהו, פרק ל"א, פסוק י': ... כִּי פָדָה ה' אֶת יַעֲקֹב וּגְאָלוֹ מִיַּד חָזָק מִמֶּנּוּ.
↑  ספר תהלים, פרק קט"ז, פסוק ו': ... שֹׁמֵר פְּתָאיִם ה'
↑  ספר תהלים, פרק י"ט, פסוק ח': ... תּוֹרַת ה' תְּמִימָה מְשִׁיבַת נָפֶשׁ
↑  ספר משלי, פרק ג', פסוק י"ח: ... עֵץ חַיִּים הִיא לַמַּחֲזִיקִים בָּהּ וְתֹמְכֶיהָ מְאֻשָּׁר
| סוכות |
| --- | --- | --- |
| מהלך החג | יום טוב ראשון • חול המועד סוכות • הושענא רבה • שמיני עצרת/שמחת תורה |  |
| סוכה | סכך • אכילה בסוכה • שינה בסוכה • ברכת לישב בסוכה • אושפיזין • מצטער פטור מן הסוכה • תשבו כעין תדורו • מעמיד • דופן עקומה • הלכות סוכה |  |
| ארבעת המינים | אתרוג, לולב, הדס וערבה • הלכות ארבעת המינים • קוישיקלך |  |
| מנהגים | הושענות • הקפות • חיבוט ערבה • זכר לשמחת בית השואבה • תיקון ליל הושענא רבה |  |
| מצוות הנוהגות  בזמן בית המקדש | מצוות ערבה במקדש • הקפת המזבח • ניסוך המים • שמחת בית השואבה • הקהל • שמחת הרגלים |  |
| שמיני עצרת ושמחת תורה | תפילת הגשם • וזאת הברכה • דגל שמחת תורה • הקפות בשמחת תורה • הקפות שניות |  |
| תפילות ופיוטים | פיוטי הושענות (כהושעת אלים) • פיוטי הגשם (אף ברי · זכור אב · שפעת רביבים) • מפי אל • סוכה ולולב לעם סגולה • משה אמת |  |
| שירי החג | אורחים לחג • שלומית בונה סוכה |  |
| שונות | שמחת הרגלים • מסכת סוכה • שלומית בונה סוכה • סהרנה |  |
חגי ישראל ומועדיו • שלוש הרגלים
אריק קלפטון

| --- | --- |
קלפטון בשנת 2006
קלפטון בשנת 2006
 לידה:  30 במרץ 1945 (בן 79) סארי, אנגליה
 שם לידה:  אריק פטריק קלפטון
 שם במה:  Slowhand 
 מוקד פעילות:  הממלכה המאוחדת, ארצות הברית 
 תקופת הפעילות:  מ-1963
 מקום לימודים:  אוניברסיטת קינגסטון, The Hollyfield School and Sixth Form Centre 
 עיסוק:  מוזיקאי
 סוגה:  הארד רוק, בלוז, בלוז-רוק
 שפה מועדפת:  אנגלית 
 כלי נגינה:  גיטרה, שירה
 חברת תקליטים:  Warner Bros. Records, Inc., Reprise, Polydor Records, RSO, Atco, Apple Records, Deram
 בן או בת זוג:  פאטי בויד (1979–1989) מליה מקאנרי (2002–?)  לורי דל סאנטו (1985–1989) Yvonne Kelly (1983–1985) 
 צאצאים:  קונור קלפטון 
 פרסים והוקרה:  היכל התהילה של הרוק אנד רול (2000)  פרס גראמי למפעל חיים (2006)  מפקד במסדר האימפריה הבריטית (2004)  פרס מפתח הכסף 
 האתר הרשמי
 פרופיל ב-IMDb
 
אֶריק פטריק קלפטון (באנגלית: Eric Patrick Clapton; נולד ב-30 במרץ 1945) הוא גיטריסט, זמר, מלחין, משורר ופזמונאי בריטי. נודע גם בכינוי Slowhand ונחשב לאחד מהגיטריסטים המוערכים ביותר בזרמים המוזיקליים של הבלוז והרוק. קלפטון רשום בהיכל התהילה של הרוק אנד רול שלוש פעמים, כחבר להקת "קרים", כחבר להקת "ציפורי החצר" וכאמן סולו – שיא ההופעות של אמן כלשהו בהיכל התהילה. קלפטון דורג במקום השני ברשימת 100 הגיטריסטים הטובים של כל הזמנים של מגזין "רולינג סטון", ובמקום ה־55 ברשימת 100 האמנים הגדולים בכל הזמנים של המגזין. הוא אף דורג במקום הרביעי ברשימת 50 הגיטריסטים הגדולים בכל הזמנים של "גיבסון".
ראשית חייו

נולד בעיירה ריפלי (אנ') שבחבל סארי כבן מחוץ לנישואים לאמו בת ה-16 ולטייס קנדי ששירת באנגליה במלחמת העולם השנייה. אביו שב לקנדה לפני שקלפטון נולד, והילד גודל על ידי הורי אמו, בהאמינו כי הם הוריו וכי אמו היא אחותו הגדולה. לאחר כמה שנים נישאה אמו לחייל קנדי אחר ועקרה לגרמניה בהשאירה את הילד בהשגחת סבו וסבתו. בגיל 9 גילה אריק הצעיר את האמת, וגילוי זה הפך לחוויה מעצבת עבורו.
הקריירה המוזיקלית

ליום הולדתו ה-13 קיבל גיטרה כמתנה ולמד לבדו לפרוט עליה. בגיל 17 הצטרף לראשונה ללהקת רוק שנקראה ה"רוסטרס". בנעוריו הוא האזין למוזיקת ולאמני בלוז דוגמת רוברט ג'ונסון ואומני רוק כדוגמת אלביס פרסלי. קלפטון התפרסם בראשונה כשהצטרף ללהקת ציפורי החצר (The Yardbirds) בשנת 1963. הלהקה, שניגנה בתחילה בלוז, נטתה בהמשך לכיוון מסחרי יותר ולאחר הקלטת להיטה For Your Love, שבהקלטתו סירב קלפטון לקחת חלק בגלל הכיוון החדש של הלהקה, הוא עזב אותה ב-1965 (במקומו גויס ללהקה הגיטריסט ג'ף בק) והצטרף אל להקת הבלוזברייקרס (אנ') בהנהגתו של ג'ון מאייל: "הם לא רצו שייוודע שעזבתי אותם. בימים האלה, כשמישהו עזב להקה זה נחשב 'מלוכלך'...אחרי שנה וחצי התחלתי לחשוב על מוזיקה כדבר רציני. פשוט הבנתי שאני הולך לעסוק בזה כל חיי ושעדיף שאעשה את זה נכון...החלטתי שאני לא מנגן טוב בכלל ונסעתי לכפר לכמה שבועות. אז ג'ון מאייל הציע לי להצטרף...כבר עמדתי לבחור במשהו אחר, כמו ציור". קלפטון התבלט בבלוזברייקרס והחל לקנות את פרסומו כגיטריסט מהשורה הראשונה. באותם ימים התפרסמו כתובות גרפיטי בלונדון שטענו כי: "Clapton is God".
בשנת 1966 עזב קלפטון את הבלוזברייקרס (במקומו גויס ללהקה הגיטריסט פיטר גרין (אשר ייסד את פליטווד מק) והקים יחד עם חברו לבלוזברייקרס, ג'ק ברוס (שירה, גיטרה בס ומפוחית) ועם ג'ינג'ר בייקר (תופים) את להקת קצפת (Cream) שנחשבה כלהקת העל הראשונה ברוק. להקת קצפת שילבה את סגנונות הבלוז והרוק וזכתה להצלחה בבריטניה. בקצפת החל קלפטון לבצע שירים גם כזמר, אם כי תפקיד הזמר המוביל נשמר לג'ק ברוס.
באותה תקופה, בסוף 1966, דרך כוכבו של ג'ימי הנדריקס שהתפרסם בהופעותיו בלונדון. הנדריקס היה פורץ דרך הן בהופעתו על הבמה, הן בלחנים ובעיבודים שלו ובמיוחד בשליטתו הטכנית בנגינה בגיטרה. בהופעותיו נכחו מיטב אמני הרוק המפורסמים בבריטניה, כולל אריק קלפטון שהושפע ממנו מאוד.
להקת קצפת ניגנה מגוון של שירים שנעו בין מוזיקת פופ כגון: I Feel Free (אנ') ובין קטעי בלוז ארוכים כגון: גרסת הכיסוי לשיר Spoonful(אנ') של וילי דיקסון וזכתה להצלחה מסחרית ולהערכת המבקרים. שני להיטיה הגדולים היו: Sunshine of Your Love מהאלבום "Disraeli Gears" ו-White Room (אנ') מהאלבום Wheels of Fire. למרות הצלחתה המסחרית של הלהקה, דבר שאף הביא לפרסום נוסף לקלפטון ועליית מעמדו כגיטריסט על, ימיה של הלהקה היו ספורים. המתחים בין שלושת חבריה ובמיוחד בין בייקר וברוס, הביאו בסופו של דבר לפירוק הלהקה. באותה תקופה נחשף קלפטון לתקליטה החדש של הלהקה האמריקאית הבאנד (Music From Big Pink – (The Band. הוא סבר שמוזיקת הרוק מתקדמת לכיוונים חדשים ואף פנה בבקשה ללהקה להצטרף לשורותיה, אך נענה בשלילה.
אלבום הפרידה של קצפת "Goodbye (אנ')", שכלל הקלטה של הופעה באולם הרויאל אלברט הול, יצא לשוק זמן קצר לאחר פירוק הלהקה ב-1968. מתוך אלבום זה יצא גם הלהיט "Badge (אנ')", אותו כתב קלפטון יחד עם ג'ורג' האריסון מהביטלס. שיר זה גם שימש, מאוחר יותר, כבסיס ללהיט הביטלס "Here Comes the Sun", שהולחן על ידי האריסון. עוד תוצאה של חברותם של קלפטון והאריסון הייתה נגינת סולו הגיטרה על ידי קלפטון בלהיט הביטלס "While My Guitar Gently Weeps" שנכתב גם הוא על ידי האריסון. באותה עת שררה מתיחות בין חברי הביטלס והבאתו של קלפטון לסולו הגיטרה הוסיפה חשיבות לשירו של האריסון ששיריו נדחקו על ידי לנון ומקרטני.